4. การวิจัยและพัฒนา

ธุรกิจอสังหาริมทรัพย์ปัจจุบันมีการเปลี่ยนแปลงอย่างรวดเร็ว เนื่องจากการพัฒนาเมือง
และการเปลี่ยนแปลงด้านเศรษฐกิจและสังคม ตลอดจนเทคโนโลยีต่างๆ
จึงส่งผลให้เกิดการเปลี่ยนแปลงด้านความต้องการของผู้บริโภคและรูปแบบการแข่งขันอย่างรวดเร็ว
งานวิจัยและพัฒนาธุรกิจจึงมีส่วนสำคัญในการเพิ่มความสามารถในการแข่งขันและสร้างการพัฒนาอย่างยั่งยืน
ดังนั้นสายงานวิจัยและพัฒนาธุรกิจจึงมีบทบาทในการทำการวิจัยในด้านต่างๆ อาทิเช่น
ด้านสภาวะแวดล้อมทางธุรกิจ ด้านการแข่งขันทางธุรกิจ ด้านความต้องการผู้บริโภค
ด้านการพัฒนาผลิตภัณฑ์ ด้านการเพิ่มช่องทางการสร้างรายได้และการเพิ่มศักยภาพทางธุรกิจ เป็นต้น
จากนั้นจึงนำข้อมูลที่ได้จากการวิจัยมาวิเคราะห์เพื่อนำมาใช้ในการวางแผนและพัฒนาการดำเนินธุรกิจของบริษัทต่อไป

งานวิจัยและพัฒนาธุรกิจของบริษัท ในปี 2550 ประกอบด้วย

-   ศึกษาและติดตามสภาวะแวดล้อมทางธุรกิจและการแข่งขันของคู่แข่งในตลาดอสังหาริมทรัพย์อย่างต่อเนื่อง
    เพื่อที่จะสามารถนำข้อมูลที่ได้มาวิเคราะห์ผลกระทบที่อาจเกิดขึ้นต่อตลาดโดยรวมและต่อบริษัท
    รวมทั้งวิเคราะห์แนวโน้มสถานการณ์ในอนาคต เพื่อสามารถที่จะปรับเปลี่ยนกลยุทธ์ของบริษัท
    ให้เหมาะสมกับสถานการณ์ได้อย่างทันท่วงที
    โดยได้นำข้อมูลที่ได้จากการศึกษาจัดทำเป็นรายงานประจำเดือนเสนอต่อผู้บริหาร นักลงทุน
    นักวิเคราะห์หลักทรัพย์ ตลอดจนบุคคลภายนอกที่สนใจข้อมูลของบริษัท
    และสภาวะของธุรกิจอสังหาริมทรัพย์

-   ศึกษาด้านความต้องการของผู้บริโภคที่มีความต้องการซื้อที่อยู่อาศัยในอนาคต
    และวิเคราะห์เปรียบเทียบความพึงพอใจของผู้บริโภคที่มีต่อโครงการของบริษัทและโครงการของคู่แข่ง
    ทั้งในด้านผลิตภัณฑ์ ด้านรูปแบบโครงการ การบริการด้านต่างๆ
    รวมทั้งในด้านภาพลักษณ์ของบริษัทอีกด้วย
    ทั้งนี้เพื่อนำข้อมูลมาพัฒนาผลิตภัณฑ์และด้านการตลาดของบริษัท
    ให้ตรงความต้องการของผู้บริโภคมากยิ่งขึ้น
    เพื่อเป็นแนวทางในการวางแผนพัฒนาโครงการและการพัฒนาธุรกิจของบริษัท
    โดยทางบริษัทได้ทำการวิจัยร่วมกับมหาวิทยาลัยและบริษัทผู้เชี่ยวชาญชั้นนำอยู่เสมอ

-   ศึกษาถึงผลกระทบต่อกฎหมายและข้อบังคับที่มีการปรับปรุงเปลี่ยนแปลงจากภาครัฐ
    ตลอดการเปลี่ยนแปลงด้านสาธารณูปโภคและการคมนาคมต่างๆที่ส่งผลกระทบต่อธุรกิจอสังหาริมทรัพย์
    เพื่อที่จะสามารถปรับตัวต่อการเปลี่ยนแปลงต่างๆ ได้อย่างเหมาะสมและรวดเร็ว

-   ศึกษาโอกาสทางธุรกิจใหม่ๆ
    การเพิ่มช่องทางการสร้างรายได้และวิธีการเพิ่มศักยภาพทางธุรกิจ
    ตลอดจนเครื่องมือป้องกันความเสี่ยงของธุรกิจ ให้แก่บริษัท อาทิเช่น
    การศึกษาความเป็นไปได้ของโครงการอาคารชุดและทาวน์เฮ้าส์ในทำเลต่างๆ
    ทั้งในด้านความต้องการของตลาด การแข่งขัน วิธีการก่อสร้าง ความเป็นไปได้ทางการเงิน
    ตลอดจนศึกษาถึงการพัฒนาธุรกิจอสังหาริมทรัพย์อื่นนอกเหนือจากธุรกิจพัฒนาโครงการที่อยู่อาศัย
    เป็นต้น ข้อมูลที่ได้จากการศึกษาทำให้บริษัท
    สามารถวางแผนกลยุทธ์ทางการตลาดและการเงินของโครงการต่างๆได้อย่างมีประสิทธิภาพ

นอกจากนี้
ทางบริษัทยังขยายงานด้านพัฒนาผลิตภัณฑ์ออกไปจัดตั้งเป็นสายงานพัฒนาผลิตภัณฑ์และควบคุมคุณภาพขึ้นมา
เนื่องจากบริษัทได้เล็งเห็นความสำคัญของงานด้านพัฒนาผลิตภัณฑ์ว่าจะมีบทบาทอย่างมากในการแข่งขันในธุรกิจ
ทั้งในด้านต้นทุนการผลิต ระยะเวลาการผลิต ตลอดจนด้านคุณภาพ และคุณสมบัติต่างๆ ของผลิตภัณฑ์
เพื่อให้เกิดประสิทธิภาพสูงสุดทางการผลิต และสามารถสร้างความพึงพอใจให้กับผู้บริโภคได้มากที่สุด

ในปี 2551 บริษัทมีแผนปรับงานวิจัยและพัฒนาธุรกิจในส่วนต่างๆ
เพื่อส่งเสริมการปฏิบัติงานด้านต่างๆ ของบริษัทให้มีประสิทธิภาพมากยิ่งขึ้น
รวมทั้งการศึกษาและวิเคราะห์แนวโน้มของธุรกิจ
เพื่อเป็นแนวทางในการพัฒนาศักยภาพในการแข่งขันและการเติบโตของบริษัทอย่างยั่งยืน